Дзьмітры Герман

**Дзьмі́тры Ге́рман** ( 12 жніўня 1988 году) — беларускі футбаліст, паўабаронца «Астраўцу».

## Кар’ера
Выхаванец менскага «Дынама», дзе выступаў за клюбны дубль. У 2007 годзе далучыўся да другалігавай «Бярозы». У сэзоне 2010 году пасьпяхова выступаў за «Баранавічы» ў Першай лізе, пасьля чаго далучыўся да слонімскага «Белтрансгаза», дзе быў адным зь лідэраў. У лютым 2012 году знаходзіўся на праглядзе ў «Берасьці», але безвынікова. У другой палове 2012 году выступаў за «Ведрыч-97». Па заканчэньні сэзону намагаўся працаўладкавацца ў жодзінскім «Тарпэда-БелАЗ», але беспасьпяхова. У выніку ў лютым 2013 году падпісаў кантракт з «Гарадзеяй».

З лютага 2014 году стаў трэнавацца ў складзе мазырскай «Славіі», і ў выніку пачаў у складзе гэтага клюбу сэзон 2014 году. Неўзабаве здолеў замацавацца ў асноўным складзе мазырчукоў і дапамог клюбу вярнуцца ў Найвышэйшую лігу. Сэзон 2015 году пачаў на лаўцы запасных, але хутка стаў адным з асноўных нападнікаў. У лютым 2016 году пакінуў «Славію» і выправіўся на прагляд у берасьцейскае «Дынама», зь якім у сакавіку падпісаў кантракт. У складзе «Дынама» здолеў замацавацца ў асноўным складзе, гуляў пераважна на пазыцыі левага паўабаронцы. Быў прызнаны аматарамі найлепшым гульцом каманды ў сэзоне 2016 году. У першай палове 2017 году страціў месца ў першым складзе і стаў зьяўляцца на полі эпізадычна. У ліпені 2017 году быў аддадзены ў арэнду летувіскаму «Атлянтасу», дзе стаў трывала гуляць у асноўным складзе.

У студзені 2018 году пачаў рыхтавацца да новага сэзону зь берасьцейскай камандай. Пазьней, аднак, ня трапіў на другі турэцкі збор «Дынама», і неўзабаве далучыўся да «Слуцка», які ў лютым 2018 году арандаваў гульца. Пачынаў сэзон 2018 году ў пачатковым складзе, аднак з чэрвеня да канца сэзону не зьяўляўся на полі праз траўмы. У сьнежні 2018 году пакінуў слуцкую каманду і неўзабаве прыяднаўся да берасьцейскага «Руху». У складзе «Руха» звычайна гуляў у стартавым складзе, у кастрычніку 2019 году атрымаў траўму, празь якую выбыў да канца сэзону. У студзені 2020 году па заканчэньні кантракта пакінуў «Рух». Сэзон 2020 правёў у складзе дзьвінскага «Лякаматыва», якому дапамог перамагчы ў Першай лізе Латвіі і прабіцца ў Найвышэйшую лігу. У лютым 2021 году стаў гульцом расейскага «Тамбова». У сакавіку быў адхілены клюбам ад трэнаваньняў праз падазрэньні ў гульні на стаўках, у красавіку вярнуўся ў склад. Гуляў за «Тамбоў» да лета 2021 году, калі каманда выбыла з Прэм’ер-лігі і спыніла існаваньне.

У жніўні 2021 году пачаў трэнавацца зь пінскай «Хваляй» і неўзабаве падпісаў кантракт. Хутка замацаваўся ў першай адзінаццатцы пінскай каманды. У студзені 2022 году падоўжыў пагадненьне з клюбам. Пакінуў «Хвалю» ў сьнежні 2022 году. У студзені 2023 году трэнаваўся з «Хваляй», а неўзабаве далучыўся да «Астраўца» і ў лютым афіцыйна стаў гульцом клюбу. У студзені 2024 году пакінуў «Астравец» ды прыяднаўся да «Маладэчна-2018», згуляўшы ў складзе пераможцаў Першай лігі амаль усе матчы. На самым пачатку лютага 2025 году стала вядома, што Герман вернецца ў пінскую «Хвалю». Улетку прыяднаўся да «Астраўцу».

## Статыстыка

## Крыніцы

## Вонкавыя спасылкі
* Статыстыка «ПБ-Инфо»
* Профіль на soccerway.com

Катэгорыя:Беларускія футбалісты